ועדת הכלכלה, כנסת 18, פרוטוקול מספר 47, 2009-06-30 17:15

אופיר אקוניס: אני פותח את ישיבת ועדת הכלכלה.

אופיר אקוניס: אתמול אישרה מליאת הכנסת את הצעת חוק התקשורת (המשך שידורי חדשות מקומיות בטלוויזיה) (תיקוני חקיקה) (הוראות שעה) (תיקון מספר 2) (הארכת תוקף), התשס"ט-2009.

אופיר אקוניס: לא נותר לי אלא להצטרף לביקורת של הדוברים במליאת הכנסת ושמעתי את רוב הדיון גם על ההגשה המאוד מאוחרת ואכן השאלה היא מה היה קורה אם לא היינו מתכנסים כאן היום בבהילות בשעה 5:30 אחר הצהרים לישיבה של מן המניין.

לאה ורון: באישור מיוחד של יושב-ראש הכנסת.

שמעון בן דוד: במידה שלא היינו מתכנסים היום, זה היה גורם לפיטורים של כ-300 עובדים בחדשות המקומיות.

אופיר אקוניס: את זה אני יודע, אבל אני שואל למה אנחנו מתכנסים היום.

שמעון בן דוד: כי עד היום לא הצליחו – השר הקודם ומשרד התקשורת – להגיע להסכמות עם רשות השידור בעניין הזה של החדשות המקומיות.

אופיר אקוניס: אבל השר הנוכחי הוא בתפקיד מה-1 באפריל.

שמעון בן דוד: נכון.

אופיר אקוניס: אני לא יודע אם זה בתקנון הכנסת, אבל אני רוצה להציע משהו לגבי פניות שלא יגיעו אלינו בנושאים שיודעים את התאריך הסופי – גם אתמול בחברת חשמל ידעו שזה הסתיים - ואגב, אלה דברים חשובים.

שמעון בן דוד: אם אתה לא מעביר את זה היום, אתה סוגר את החדשות.

אופיר אקוניס: זה לא אני

לאה ורון: הסיבה לזה שהוועדה מתכנסת היום בשעה 5:40 אחר הצהרים זה משום שיושב-ראש הוועדה מבין את זה אבל הוא מבקש לברר למה לא העברתם את הפנייה לפני שבועיים, לפני עשרה ימים, לפני שלושה שבועות.

לאה ורון: הרי המועדים היו ידועים.

אופיר אקוניס: למה?

אופיר אקוניס: סיבה פרוזאית?

חמד עמאר: אתם רוצים להכניס אותנו ללחץ ביום האחרון.

אופיר אקוניס: לומר שאם אנחנו לא מאשרים את זה עכשיו, זה נסגר היום

שמעון בן דוד: שום דבר לא היה במכוון.

קריאה: היושב-ראש שואל אתכם שאלה מאוד ברורה.

קריאה: שלושה חודשים יש שר והשאלה למה לא הביאו את זה לפני חודש או לפני שבועיים.

אופיר אקוניס: אולי מנכ"ל רשות השידור יודע למה.

מרדכי שקלאר: כן, זה מאוד פשוט.

מרדכי שקלאר: אנחנו כבר מספר חודשים מדברים על כך, משרד האוצר התנגד למימון החדשות המקומיות, עד הימים האחרונים לא הצליחו להגיע להסדר עם משרד האוצר.

קריאה: גם עכשיו יש בעיות כי אין מימון מלא לחדשות המקומיות.

אופיר אקוניס: מתי הגעתם לסיכום?

אופיר אקוניס: מה האוצר נותן?

אורן משה: זה לא סיכום.

אורן משה: זה עלה בישיבת הממשלה רק ביום ראשון ואושר רק ביום ראשון.

אורן משה: אין סיכום.

אורן משה: עמדת הממשלה היא לתמוך.

קריאה: זה היה אמור להיות בישיבת הממשלה לפני שבועיים, אבל זה נדחה מאחר שלא הגיעו להסכמות.

קריאה: ברגע שהגיעו להסכמות, זה עבר.

אופיר אקוניס: מה מוצע כאן?

ליאת גלזר: מדובר כאן בהארכה של הוראת שעה שנמצאת בחוק התקשורת ובאה לידי ביטוי בסעיף 6(כ)(ו)(1).

ליאת גלזר: הוראת השעה הזאת מאפשרת לחברת הכבלים, שהיא בעל רשיון לשידורי כבלים שחבה בחובת שידורי חדשות מקומיות, לקזז את ההוצאות בגין הפקת משדרי החדשות המקומיות שהיא מפיקה אותן בעת הנוכחית באמצעות קבלן משנה שהוא רשות השידור, מתאפשר לחברת הכבלים לקזז את הוצאות הפקת המשדרים מסכומי התמלוגים שבאופן טבעי אמורים להיות משולמים לאוצר המדינה.

ליאת גלזר: זה ההסדר.

ליאת גלזר: ההסדר קיים בחקיקה כבר משנת 2006 וכרגע בהצעה הנוכחית מוצע להאריך את הוראת השעה המקורית כמו שהיא בנוסח שהיה קיים משנת 2006 לשנה נוספת.

אופיר אקוניס: רשות השידור מפיקה את כל המהדורות המקומיות בבאר-שבע, חיפה, תל-אביב וכדומה?

קריאה: כן.

אופיר אקוניס: מה עושה הוט?

אופיר אקוניס: בעבר היא עשתה את זה, לא?

יורם מוקדי: ההסדר הזה התחיל מסוף 2006.

יורם מוקדי: ברגע שנגמרה חובה חוקית של הכבלים, הוט, לעשות חדשות מקומיות, נקבע כאן הסדר זמני.

יורם מוקדי: זו הפעם הרביעית שההסדר הזמני הזה מוארך.

יורם מוקדי: במסגרת ההסדר הזמני הוט המשיכה להפיק את החדשות המקומיות אבל לא מימנה אותן ובעצם המימון בא מקיזוז של תמלוגים כאשר בעבר זאת הייתה חברת GCS ובאיזשהו שלב זה עבר לרשות השידור.

יורם מוקדי: הוט הפכה להיות מעין צינור בדבר הזה.

יורם מוקדי: לאחרונה גם החדשות המקומיות משודרות בערוץ 98, גם ללקוחות YES, כך שבעצם הוט הפכה להיות צינור שכספי תמלוגים מקוזזים מצד אחד ובעצם מועברים למפיק שכרגע זאת רשות השידור.

אופיר אקוניס: רשות השידור מתוקצבת ב-25 מיליון שקלים.

יורם מוקדי: כבר לא.

יורם מוקדי: התמלוגים כבר לא מכסים יותר את ה-25 מיליון שקלים, וכאן הבעיה.

ליאת גלזר: ההסדר מאפשר לבעל הרשיון, חברת הוט, לקזז מהתמלוגים שהוא משלם סכום שלא יעלה על 25.5 מיליון שקלים.

ליאת גלזר: בשנה האחרונה, בעקבות הפחתת שיעור התמלוגים, סכומי התמלוגים צפויים להיות נמוכים מהסכומים האלה.

אתי בנדלר: אני עוד לא הבנתי מאיפה ההפרש.

כרמל שאמה-הכהן: רציתי להביע תמיכה בנושא השידורים המקומיים.

כרמל שאמה-הכהן: אני חושב שהנושא הזה חשוב.

כרמל שאמה-הכהן: כמי שבא מהשלטון המוניציפאלי אני יודע עד כמה התקשורת המקומית חשובה ועד כמה היא חסרה בהרבה מקומות.

כרמל שאמה-הכהן: כל הפעלת אמצעי תקשורת, על כל מה שזה אומר לגבי חשיפת הציבור, לגבי אמצעי בקרה על השלטון המקומי, תבורך ואסור להמעיט באמצעי הזה.

אופיר אקוניס: גם בקרה וגם פרגון לפעמים.

כרמל שאמה-הכהן: פרגון לא, יש אנשים שיודעים לפרגן לעצמם.

כרמל שאמה-הכהן: אני כאיש אופוזיציה רואה את זה כאמצעי להביא לידיעת הציבור כל מיני דברים.

כרמל שאמה-הכהן: אני שמח לשמוע שבעצם אין שום בעיה.

אתי בנדלר: יש בעיה.

כרמל שאמה-הכהן: אם יש בעיה, צריך לפתור אותה.

אופיר אקוניס: לפני שנתחיל בהקראה, נתחיל לשמוע את ההערות.

אופיר אקוניס: אני רואה שמדובר רק בשני סעיפים.

אתי בנדלר: ההסדר החוקי מטיל על בעל רשיון כללי, שידורי כבלים, לשדר חדשות מקומיות ותוכניות מקומיות בענייני היום הנוגעים לאזור.

אתי בנדלר: כאמור, בעבר הפיק הוט, בעל ה רשיון לשידורי כבלים, את החדשות על חשבונו הוא.

אתי בנדלר: משנסתיימה החובה הזאת וחברי הכנסת סברו שיש חשיבות רבה בהמשך שידור חדשות מקומיות, התכנסה ועדת הכלכלה לדון בהצעות חוק פרטיות שהוגשו – אם אינני טועה זה היה גדעון סער ושלי יחימוביץ – ובעקבות מגעים שונים שהיו הם האריכו את תוקף החובה החוקית הזאת, אבל במקביל תיקנו את חוק רשות השידור, כפי שהוסבר כאן.

ליאת גלזר: זה היה אחר כך.

ליאת גלזר: זה היה שנה וחצי אחר כך.

אתי בנדלר: באופן כללי, השורה התחתונה היא שרשות השידור היא זו שמפיקה את החדשות המקומיות בשביל בעל הרשיון הכללי לשידורי כבלים, דהיינו, בשביל הוט.

אתי בנדלר: כאמור, כיוון שלא רצו להטיל את העלות של הפקת המשדרים האלה על הוט, התירו להם לקזז את זה מהתמלוגים.

אתי בנדלר: הסעיף שמדבר על קיזוז תמלוגים אומר כדלקמן, סעיף 6(כ)(ו)(1): "בעל רשיון לשידורי כבלים רשאי לנכות מהתמלוגים שהוא משלם לפי הוראות סעיף (6)(לו)(א) סכומים שהוציא לצורך מימון ההפקה והשידור של משדרים כאמור בסעיף קטן (א) – שאלה החדשות המקומיות – ובלבד שהסכומים שרשאים לנכות כל בעלי הרשיונות כאמור לא יעלו על סכום כולל של 25.5 מיליון שקלים חדשים לשנה" ויש אחר כך הסמכה לקבוע הוראות לעניין הזה.

אתי בנדלר: הסכום הזה הוא לא סכום שרירותי.

אתי בנדלר: התנהלו הרבה מאוד מגעים בין הצדדים, מגעים שהאוצר היה שותף להם כדי לוודא מהו הסכום הסביר להוציא לחדשות מקומיות כדי שהן יהיו ברמה סבירה, שתהיה איזושהי נאותות הפקה לחדשות המקומיות, ושאלה לא יהיו רק שידורים מהאולפן למשל.

אתי בנדלר: כך הגיעו לסכום הזה.

אתי בנדלר: משאומרים לוועדה שסכום התמלוגים הוא נמוך מהסכום שמותר להם לקזז, אני מניחה שבעלת הרשיון לא תוציא סכום מכספה כדי להבטיח נאותות הפקה.

אתי בנדלר: דהיינו, יקזזו את התמלוגים – ואינני יודעת באיזה סכום מדובר – והיתרה בין הסכום המקוזז לבין ה-25.5 מיליון שקלים, לא ברור מאין תבוא והאם האוצר יקצה את הסכום הזה או שפשוט החדשות המקומיות יהיו מדולדלות בצורה כזאת שאינני בטוחה שיהיה להן ערך.

חמד עמאר: מה סכום התמלוגים היום?

ליאת גלזר: השנה התמלוגים צפויים להיות בסביבות בין 22 מיליון שקלים ל-23 מיליון שקלים, כאשר בשנה הבאה צפויה הפחתה נוספת בשיעור התמלוגים והסכום יהיה נמוך יותר.

קריאה: הוא יהיה 16 מיליון.

אופיר אקוניס: אנחנו הגענו עכשיו לסד זמנים די ברור, שבעוד 6 שעות אנחנו כבר לא עובדים לפי החוק או אתם לא עובדים לפי החוק.

אופיר אקוניס: אנחנו לא רוצים לגרום למצב של פיטורי העובדים, ואגב, קיבלתי מהם מכתבים רבים כי הם לא היו רוצים לאבד את מקום עבודתם ובוודאי שאנחנו לא היינו רוצים שיאבדו את מקום עבודתם.

אופיר אקוניס: תהיו יותר ספציפיים לגבי ההצעות שלכם בזמן הזה כי אני חושב שאנחנו גם לא מצאנו את עצמנו בברירה אלא להאריך את הוראת השעה בשנה שלמה.

אופיר אקוניס: זאת דעתי.

אופיר אקוניס: אם אפשר בזמן הקרוב לשפץ את ההצעות ליוני 2010, אני מניח שגם אז נהיה כאן בדיון דומה, ושוב, כך גם לגבי הדיון על החשמל שגם בו נהיה.

אופיר אקוניס: ההערה על החשמל היא סתם דוגמה, כי זה אותו עיקרון של הארכת הרשיון של חברת חשמל יום לפני מתוך הנחה ברורה שלא נפסיק את הזרם בעוד שש שעות.

לאה ורון: איך ייפתר המחסור של ה-9.5 מיליון שקלים?

אתי בנדלר: עכשיו, ובשנה הבאה עוד יותר.

מרדכי שקלאר: כל הרשיונות פחות או יותר אותו הדבר.

מרדכי שקלאר: בלי לחלק ציונים, אני אומר כדי שיהיה ברור, שמבחינתנו את ההסדר הזה אנחנו הצענו לפני חודשיים-שלושה.

מרדכי שקלאר: האוצר התנגד לנושא הזה מסיבות השמורות עמו אבל בסופו של דבר הוא הביע את הסכמתו ולכן זה עלה כל כך מאוחר.

אתי בנדלר: התנגד למה?

מרדכי שקלאר: לחידוש החוק.

ליאת גלזר: להסדר הקיים.

אתי בנדלר: רק לחידוש החוק, אבל לא להתאמת היתרה?

מרדכי שקלאר: להסדר הקיים שהחדשות המקומיות ממשיכות עוד שנה.

מרדכי שקלאר: אנחנו במשא ומתן ובמגעים שלנו עם האוצר, העמדנו את האוצר על הבעייתיות שאתם מעלים כרגע אבל הוא התנגד בכל תוקף להשלים.

מרדכי שקלאר: הצעתם הייתה להגדיל את האגרה בהתאם להשלמות, אבל אני חושב שזה לא נכון לעשות את זה עכשיו, בוודאי לא בעיתוי הנוכחי.

אופיר אקוניס: גם אנחנו חושבים כך.

מרדכי שקלאר: אכן, זה מיותר.

אופיר אקוניס: על זה דובר בישיבת הוועדה הבוקר.

אופיר אקוניס: אין כסף, מטילים על הציבור מסים או מעלים לו אגרות.

אופיר אקוניס: לא משנה איך קוראים לזה.

אופיר אקוניס: זה הרי דבר לא יאומן.

אופיר אקוניס: גם הסבלנות שלי שהיא גדולה מאוד וגם של חבריי, אי אפשר לסבול את הדפוס הזה.

אופיר אקוניס: כל דבר מוטל על הציבור.

מרדכי שקלאר: אנחנו גם התרגלנו שמדי שנה מורידים 5 אחוזים ולכן אנחנו לא מוכנים שיעלו פתאום את האגרה.

אופיר אקוניס: נוצר מצב שכאשר יש בעיה כלשהי, הציבור משלם.

קריאה: אז איך הם יממנו את זה?

לאה ורון: זאת שאלת השאלות.

אופיר אקוניס: נשמע.

מרדכי שקלאר: במאמר מוסגר לאלו שלא מכירים את הסוגיה, היתרון היחסי שהחדשות המקומיות משודרות בערוץ אחד, כי הן משודרות לא רק בערוץ 28 שהוא ערוץ נישה ואין הרבה צופים בו, אלא הן משודרות בערוץ אחד שהוא ערוץ ברוד-קאסט.

מרדכי שקלאר: יותר מזה, חלק מהכתבות משודרות ב"מבט", מדי יום לפחות שתי כתבות ולפעמים גם שלוש כתבות משודרות ב"מבט".

מרדכי שקלאר: מעבר לכך, הכתבים הטובים מהחדשות המקומיות זולגים ל"מבט" וגם זה חשוב.

מרדכי שקלאר: כולם מדברים על ההומוגניות התקשורתית ודרך החדשות המקומיות כתבים טובים עוברים להיות כתבים ב"מבט" וחלקם כבר עובדים היום עם "מבט".

מרדכי שקלאר: יושב כאן לצדי יורם כהן שהוא מנהל החדשות המקומיות והוא יכול לפרט, אם תרצו, בעניין.

מרדכי שקלאר: לגבי הפתרון.

מרדכי שקלאר: אני לא רואה פתרון אלא באחד משני האמצעים שאני לא מכיר אלא אם כן אחרים יעלו רעיון אחר.

מרדכי שקלאר: ראשית, שהאוצר לפחות לשנה הזאת – כאשר הפער הוא לא גדול, והוא בסך הכל 3 מיליון שקלים – ימצא דרך להשלים את המימון.

מרדכי שקלאר: כאשר נגיע לשנת 2010, כאשר הסכום צונח ל-16 מיליון שקלים, נמצא את הדרך אז.

אופיר אקוניס: כלומר, אתה מציע שנאשר את התקנות ונקיים פנייה לאוצר להשלים.

מרדכי שקלאר: כן.

אופיר אקוניס: אם חבר הכנסת שאמה, עמאר ושי שותפים לפנייתנו לאוצר שימצא את הדרך להשלים, שלא על ידי הטלת אגרה.

חמד עמאר: אני אשמח.

חמד עמאר: יש לפנייה הזאת ערך.

כרמל שאמה-הכהן: יש אפשרות לקבוע את זה בחוק?

אתי בנדלר: ודאי.

כרמל שאמה-הכהן: נקבע את זה.

אתי בנדלר: לשנה הזאת זה לא תקציבי.

אתי בנדלר: לשנה הבאה זאת כבר הצעת חוק תקציבית.

מרדכי שקלאר: אני שומע מהאוצר שיש לו מודעות חברתית ובמקרה הזה של שניים-שלושה מיליוני שקלים, אני מניח שהם ייענו לפנייה שלכם.

נחמן שי: יש לו מודעות בעיקר לעבודת שנים.

נחמן שי: באוצר מאוד מעונינים שנשים תצאנה לשוק העבודה.

מרדכי שקלאר: יושב כאן נציג מועצת הכבלים שיכול לתת תשובה לאפשרות שנייה שאני מציע.

מרדכי שקלאר: החדשות המקומיות משודרות גם ב-YES ואני לא מבין מדוע אין קיזוז מהתמלוגים של YES לטובת החדשות המקומיות ולמה יש קיזוז רק מ-הוט.

ליאת גלזר: כיום החובה לשדר מוטלת רק על הוט ולא על YES.

מרדכי שקלאר: אבל זה משודר ב-YES.

דנה נויפלד: זה משודר ב-YES, אבל אין להם חובה.

מרדכי שקלאר: מועצת הכבלים יכולה לחייב אותם.

דנה נויפלד: לצורך זה צריך ליצור תיקון אחר בחקיקה.

דנה נויפלד: דרך אגב, בהקשר הזה גם אין חובה שדווקא רשות השידור תשדר את השידורים האלה.

מרדכי שקלאר: אחרת אני אצטרך לדלל את החדשות המקומיות.

מרדכי שקלאר: לא נוכל לשדר כפי שמצוין כאן במתכונת של 2006.

דנה נויפלד: זה מצריך תיקון אחר בחקיקה.

דנה נויפלד: לא הארכת הוראת השעה אלא תיקון גם בחוק שקובע חובה.

אופיר אקוניס: ברור שזה מצריך תיקון חקיקה.

אופיר אקוניס: בשש השעות הקרובות לא נספיק לעשות אותו.

אופיר אקוניס: רק חוק הגולן אושר ביום אחד, והוא חוק מאוד חשוב.

אורן משה: עמדת הממשלה שהתקבלה ביום ראשון היא שניתן להאריך את ההסדר.

אורן משה: ההסדר אומר שניתן לממן הפקות בכל סכום שהוא, אבל לקזז תמלוגים בגינם עד לסכום של 25 מיליון שקלים.

אורן משה: קרי, אם סכום התמלוגים הוא נמוך יותר, יקזזו סכום נמוך יותר ויחליטו אם ישלמו יותר או ישלמו פחות.

אופיר אקוניס: איפה זה כתוב?

אתי בנדלר: זה לא כתוב.

קריאה: זאת רוח הדברים.

אורן משה: אני אומר שאם יפיקו באותה רמה של 25 מיליון שקלים.

חנה מצקביץ: שנפיק באותה רמה של 25 מיליון שקלים?

אורן משה: לא אמרתי באותה רמה אלא אמרתי בהיקף נמוך יותר ממה שהתמלוגים מאפשרים ובהתאם לירידת התמלוגים.

אורן משה: זאת העמדה שהציגה הממשלה וזאת העמדה שאנחנו תומכים בה.

חנה מצקביץ: העמדה של הממשלה לא עולה בקנה אחד עם הניסוח של החוק שאנחנו מאריכים אותו כי שם נקבע שמשדרי החדשות יהיו בהיקף ובמתכונת לפי הוראות המועצה לשידורי כבלים כפי שהיו ב-1 בדצמבר 2006.

חנה מצקביץ: דהיינו, החובה להמשיך אותם באותו היקף ובפחות כסף.

אורן משה: אבל לא במימון ממקור התמלוגים בהכרח.

אורן משה: זה לא כתוב בהוראת השעה.

חנה מצקביץ: מאחר שהחובה של רשות השידור לשדר היא רק מכוח הסכם בינינו לבין הכבלים ולא מכוח החוק, כי בעצם החובה ל-הוט היא לשדר, אני לא רואה איך רשות השידור מסוגלת לשדר בלי לקבל מימון על הדברים האלה, להפיק ולשדר.

חנה מצקביץ: צריך להימצא איזשהו הסדר.

חנה מצקביץ: אם זה מוארך כלשונו, זה בעייתי.

אופיר אקוניס: מה את מציעה?

אופיר אקוניס: מה הלשון האחרת שאת מציעה?

יורם מוקדי: המועצה תצטרך לעשות התאמה לעניין היקף המהדורות ומועצת הכבלים צריכה לתת תשובה איך אפשר להפיק כרגע ב-22.

חנה מצקביץ: בדיוק.

חנה מצקביץ: זאת התשובה.

אתי בנדלר: למועצה אין סמכות.

יורם מוקדי: אבל אפשר להסמיך בחקיקה.

ליאת גלזר: זה לא בידיים של המועצה בלבד.

ליאת גלזר: הנוסח הנוכחי של ההארכה לא מאפשר את זה.

נחמן שי: אני כל כך מכיר את המוזיקה הזאת שנדמה לי שהיא אף פעם לא תסתיים.

נחמן שי: נראה לי ממש פשוט שיש 25 מיליון שקלים והרשות משדרת חדשות מקומיות והנה עכשיו מתברר שחסרים מיליונים השנה ומיליונים בשנה הבאה.

נחמן שי: קודם כל, אני חושב, אדוני היושב-ראש, שצריך לקבוע – ואני חושב שזה על דעת כל הנוכחים – שהשידורים האלה שצריכים להימשך.

נחמן שי: זה קודם כל כעמדה ברורה.

אופיר אקוניס: אמרנו.

נחמן שי: זה צריך להיות ברור.

אופיר אקוניס: אמרנו את זה לפני שנכנסת.

נחמן שי: אני מצטרף לדעת גדולים.

נחמן שי: שקודם כל יהיה ברור שכולנו בעד וצריך לשבור את הראש עכשיו איך.

נחמן שי: אם צריך לעשות איזשהו שינוי חקיקה, נעשה, אני חושב, וזה לא בלתי סביר, אבל אני לא רואה מאיפה יבוא הכסף.

נחמן שי: הלא האוצר לא יוציא את הכסף מהקופה שלו.

נחמן שי: אנחנו חיים בישראל ולא במקום אחר ויודעים זאת.

נחמן שי: אני לא פונה בכלל לאוצר כי אני יודע שהם לא יודעים להביא כסף למטרות כאלה.

קריאה: לא יודעים או לא רוצים?

נחמן שי: אני פסימי כי כבר התנסיתי בזה.

אופיר אקוניס: אם הם יתאמצו, הם גם יכולים למצוא.

אופיר אקוניס: זה הניסוח היותר מדויק.

נחמן שי: באורח פלא מתברר לך שתוך שלוש שנים הם נותנים את כל ה-25 מיליון שקלים ואתה תתפלא איך לאט לאט יתברר לך שהתמלוגים קטנים וביום בהיר אחד כל ה-25 מיליון שקלים ייפלו עליהם והם לא ישלמו את הכסף הזה כי בשבילם זה לא ייעוד, זה לא מקום שהם צריכים לשים בו כספי מדינה.

נחמן שי: לכן זה צריך לבוא מתוך המעגל.

נחמן שי: אני דווקא נותן מחשבה לדבריו של המנכ"ל, שבמעגל הזה של כבלי, לווין ורשות השידור צריך להימצא.

נחמן שי: אגב, אני לא פוטר לחלוטין את רשות השידור מאחריות שלה לחדשות מקומיות בתוך ערוץ ציבורי.

נחמן שי: אתה הכנסת את הראש שלך לתוך הלולאה הזאת אדוני המנכ"ל והסברת לנו איזו תועלת אתם מקבלים מהשידורים האלה.

נחמן שי: בעצם זאת גם תועלת ישירה לרשות.

חנה מצקביץ: אנחנו לא הפקנו כל רווח.

חנה מצקביץ: אנחנו שידרנו את זה ממש במחיר עלות.

נחמן שי: אבל יש תועלות אחרות שרשות השידור תצא נשכרת.

נחמן שי: שידור ציבורי שיש עליו באמת הסכמה מלאה, ואנחנו נעזור לכם גם במקומות אחרים, כך אני חושב, זה לא בלתי סביר שגם הרשות תטה שכם למאמץ הזה.

מרדכי שקלאר: אני אתקן אותך ואומר לך שתנוח דעתך.

מרדכי שקלאר: זה עלה לנו הרבה יותר מאשר ה-25 מיליון שקלים.

נחמן שי: כמה?

מרדכי שקלאר: לפחות עוד שלושה מיליון שקלים.

נחמן שי: זאת אומרת שאתה כבר מסבסד את זה.

מרדכי שקלאר: כן.

מרדכי שקלאר: אנחנו לא לוקחים על מבנים, על חשמל, טלפון וכל הטיפול בכוח האדם.

נחמן שי: יש סעיף בתקציב של הרשות בעניין הזה?

מרדכי שקלאר: כן, בטח.

נחמן שי: זאת נקודה חשובה.

נחמן שי: אומר המנכ"ל שהם בלאו הכי כבר נותנים בצורה כזאת או אחרת שלושה מיליון שקלים.

נחמן שי: טוב שנציג האוצר ישמע שהרשות תורמת את שלה.

נחמן שי: צריך להיות כאן ציבור שכולם שותפים לו באיזשהו אופן כדי שהחדשות האלה לא תסתיימנה.

נחמן שי: אגב, כמה מהחדשות האלה הן בערבית?

מרדכי שקלאר: מהדורה אחת שלמה, יומית.

מרדכי שקלאר: היא משודרת גם בערוץ 33 וגם בערוץ 68.

נחמן שי: מה אורכה?

מרדכי שקלאר: חצי שעה.

מרדכי שקלאר: העובדים כולם מגויסים לחדשות.

מרדכי שקלאר: עובדים חדשים מתוך המגזר הערבי.

נחמן שי: לא מתוך הצוות של החדשות.

מרדכי שקלאר: לא.

נחמן שי: אם צריך לשבור את הראש, צריך לשבור את הראש כולם כדי שהשירות הזה לא ייפסק.

נחמן שי: נראה לי שזה שירות מאוד מאוד חשוב.

נחמן שי: גם אתמול בכנסת הייתה הסכמה מלאה בעניין הזה ואתם יודעים שיש רק נושאים בודדים עליהם יש הסכמה מלאה.

חמד עמאר: אני מציע שקודם כל נאשר את מה שיש, ואומרים שיש 22 מיליון שקלים, ונעבוד על שינוי חקיקה.

אופיר אקוניס: זה אחד הרעיונות שעלו בהתייעצות.

מרדכי שקלאר: צריך להתאים את החדשות המקומיות לפי התקציב הקיים, כי אם זה יהיה לפי 2006, אנחנו בבעיה.

יורם כהן: בשעה שאנחנו יושבים כאן, מאה עובדים שלי כוססים ציפורניים כי הם לא יודעים אם הם באים מחר לעבוד או לא באים מחר לעבוד.

אופיר אקוניס: בוא נצא מנקודת הנחה שהם באים.

יורם כהן: אני לא בטוח.

אופיר אקוניס: למה?

יורם כהן: כי אנחנו בעצם הפסקנו את ההתקשרות עם הוט.

יורם כהן: מהיום בשעה 12:00 בלילה אין לנו יותר התקשרות עם הוט.

יורם כהן: אין לנו הסכם עם הוט, אבל אני רוצה להציע פתרון ברוח הדברים שאמר חבר הכנסת הנכבד, חמד עמאר.

יורם כהן: לחודש הקרוב אנחנו נמשיך להפיק את החדשות המקומיות במתכונת הרגילה שלהן.

יורם כהן: בהנחה שיהיה קיזוז, שיוחלט על קיזוז, תצטרך להיות מתכונת חדשה לשידור החדשות.

יורם כהן: כאמור, אני מציע שבחודש הקרוב נמשיך באותה מתכונת של שידור חדשות מקומיות.

יורם כהן: היה ונמצא פתרון, מצוין, מצאנו פתרון של 25.5 מיליון שקלים, כי בפחות מזה לא נוכל להפיק את החדשות המקומיות במתכונת הרגילה.

יורם כהן: לא נמצא פתרון, ב-11 החודשים הבאים נחלק את זה לפי התקציב ונקזז את מה שהוצאנו על החודש הזה.

יורם כהן: זה צריך להיות בהסכמת משרד האוצר, מועצת הכבלים והלווין ו-הוט כמובן.

אופיר אקוניס: היועצת המשפטית דיברה עם שר התקשורת ונשמע מה הוא אומר.

אתי בנדלר: הבעיה נובעת מכך שאת החדשות בהיקף ובמתכונת שהייתה ב-2006 אי אפשר להפיק לפי מה שאנחנו שומעים בפחות מ-25.5 מיליון שקלים.

אתי בנדלר: השר מציע לתקן את הסעיף, את הוראת המעבר שנחקקה במסגרת חוק התקשורת, תיקון מספר 35 ב-2006, שאומר שמשדרי חדשות מקומיות לתוכניות מקומיות בענייני היום שישודרו לפי הוראות הסעיף שדיברנו עליו, הוראות סעיף 6(א) לחוק העיקרי, החל ביום תחילתו של חוק זה ואילך יהיו בהיקף ובמתכונת לפי הוראות המועצה לשידורי כבלים ולשידורי לווין כפי שהיו בתוקף ביום א' בכסלו התשס"ז, 1 בדצמבר 2006.

אתי בנדלר: בעצם למחוק את המלים "כפי שהיו בתוקף ביום 1 בדצמבר 2006", כך שיהיה דילול מסוים של החדשות המקומיות, אבל המועצה לשידורי כבלים ולווין היא שתקבע את המתכונת.

אופיר אקוניס: מה אומר הדילול?

אתי בנדלר: זה אומר שיפיקו פחות חדשות.

נחמן שי: הוא אומר שנגמרה החגיגה.

ישראל חסון: אני מוכרח לומר שאני ממש נהנה מהתהליך הזה.

ישראל חסון: אם מנתחים את כמות סיקור המקומות בהם באמת יש חדשות מקומיות בערוצים הקיימים וברשות השידור, אתה לא מגיע ל-5 אחוזים ממה שמתרחש ותקן אותי אם אני טועה לפי נתונים שאתם מסרתם.

ישראל חסון: 5 אחוזים מסך כל הסיקור.

ישראל חסון: תשאל בבקשה את רשות השידור כמה צוותים יש לה מחדרה עד מטולה.

ישראל חסון: תשאל האם רשת ב', רשת ג' ורשת א' נקלטות באזור שמצומת הערבה ועד בואך אילת.

ישראל חסון: אני אומר לך שלא, ועוד העבירו להם מיליון שקלים.

ישראל חסון: אנחנו אומרים שגם את המעט הזה שיש, ההמלצה של שר התקשורת היא לדלל?

ישראל חסון: חבל, בואו נגמור עם זה פעם אחת ולתמיד, נחתוך את זה ונמשיך לשדר למי שצריך לשדר, מחדרה עד גדרה.

ישראל חסון: אני פשוט לא מבין את הפתרון הזה של הדילול.

נחמן שי: הוא לא רוצה להוסיף תקציב מצדו.

נחמן שי: ברור לך שהוא לא ילך לאוצר.

ישראל חסון: חסון, אבל בואו נשים את זה על השולחן ונאמר שמתנתקים מהם.

אופיר אקוניס: אגב, מה עמדת השר הממונה על רשות השידור?

חן גור: השר תומך כמובן בהצעה הזאת.

אופיר אקוניס: תומך באיזו הצעה?

אופיר אקוניס: יש פה כבר הרבה הצעות.

חן גור: עמדת השר היא כעמדת רשות השידור.

קריאה: שצריך למצוא את הדרך להגדיל את המימון על מנת לא לדלל.

אופיר אקוניס: גם אנחנו בעד זה, אבל אנחנו שואלים איך.

עודד חביב: עמדת המועצה היא להמשיך את שידור החדשות המקומיות במתכונת הנוכחית וכי צריך למצוא את הפתרון הכספי שיש לו מספר חלופות שחלקן תקוממנה כאשר החלופה הראשונה היא ש-הוט תשלים את הכסף, החלופה השנייה היא ש-YES תשלים כתוצאה מתשלום התמלוגים, והרציונל מאחורי זה ש-YES תשלים איזשהו סכום מאחר שבחודשים האחרונים הצופים של YES נהנים גם הם מהחדשות המקומיות, דבר שלא היה עד סוף 2008.

עודד חביב: יש בזה איזשהו רציונל וזה לא מנותק.

עודד חביב: החלופה הכי טובה שהיא הכי פחות ריאלית שהאוצר ישלים את הסכומים שב-2009 הם לא גבוהים אבל ב-2010 הם גדלים בין 9 ל-10 מיליון שקלים.

עודד חביב: היה ורוצים לשנות את המתכונת, וכפי שהשר אמר כאן והציע, זה אפשרי אבל בעייתי מאוד.

עודד חביב: זה בעייתי מאוד משום שהיום יש מהדורה אחת בערבית שהיא יחידה בכל הארץ, היא מהדורה ארצית, ויש חמש מהדורות שבקושי מכסות חלק גדול מהאזורים בארץ.

עודד חביב: זאת אומרת שגם חמש המהדורות, אם תאמר היום שאתה מוריד מהדורה, אתה או נוטש את הצפון או נוטש את הדרום או נוטש את תל-אביב, ירושלים, חיפה והקריות.

עודד חביב: השמיכה אמנם קצרה אבל אתה תיצור מצב בלתי אפשרי שחלק גדול מתושבי אזורי הארץ לא יקבלו מהדורת חדשות וזה בעייתי.

עודד חביב: כמובן זה אפשרי על ידי שינוי חקיקה שמשנה את הוראת השעה משנת 2006.

דנה נויפלד: לפרוטוקול.

דנה נויפלד: אין חובה על YES לשדר את החדשות המקומיות.

דנה נויפלד: היא משדרת אותן מכוח החלטת המועצה.

דנה נויפלד: שינוי באופן המוצע כאן הוא שינוי הרבה יותר משמעותי.

דנה נויפלד: בכלל אין עליה חובה לשדר את השידורים האלה כמו שיש על חברת הוט.

דנה נויפלד: חובה להעביר תמלוגים היא תוצר מהחובה מלכתחילה לשדר אותם.

דנה נויפלד: אני רוצה להזכיר לחברי הכנסת שמלכתחילה התוספת הזאת שמדברת על המתכונת ועל ההיקף שיישמרו הם תוצר של הבקשה של חבר הכנסת גדעון סער ושל חברת הכנסת שלי יחימוביץ שעמדו על זה – ואני מזכירה לכל מי שהיה אז שהם עמדו על כך כי היה חשוב להם לשמר את המתכונת של החדשות המקומיות כפי שהייתה אז.

דנה נויפלד: כלומר, זה שינוי מאוד מהותי מהצעה שלכתחילה נולדה כאן לבקשתם של חברי הכנסת.

יורם מוקדי: כבוד היושב-ראש, מצאנו את עצמנו, כל אחד בתפקיד אחר בסוף 2006 – אני הייתי רגולטור ויושב-ראש הוועדה היה מי שהיום שר התקשורת – וכיוון שנגמרה חובה חוקית והיה ברור לגמרי שלא הוט צריכה לממן את זה ולא YES צריכה לממן את זה אלא המדינה, נמצא ההסדר המעגלי הזה שמקזזים את זה מהתמלוגים.

יורם מוקדי: אילו היו התמלוגים או ההכנסות שלנו יותר גבוהות השנה, הרי שהכל היה בסדר והכל היה נשלם ואף אחד לא היה אומר שום דבר, והאוצר לא היה אומר שהוא לא משלים או כן משלים.

יורם מוקדי: רצה הגורל והתמלוגים יותר נמוכים, ולצערנו גם ההכנסות לא גדלות במיוחד, וחסר כאן כסף.

יורם מוקדי: אם המדינה רוצה לממן את זה, שתממן את זה.

יורם מוקדי: אם רוצים שהמתכונת תהיה יותר נמוכה, המתכונת תהיה יותר נמוכה.

יורם מוקדי: אנחנו מבחינתנו צינור שקוף בנושא הזה, אבל יש רק כמה חלופות כאשר האחת היא שמישהו כרגע מצמצם ביודעין את הסכום.

יורם מוקדי: עם כל הכבוד, בחלופה שהועלתה על קיזוז תמלוגי YES, לא קורה להם שום דבר מהותי כי משלם המסים זה תקציב המדינה.

אופיר אקוניס: נכון, אתה צודק.

ליאת גלזר: תהיה עליהם חובה.

ליאת גלזר: זה לא רק לקזז.

יורם מוקדי: היום זה ממילא זה מסודר על ידם.

חנה מצקביץ: זה משודר מכוח החלטת המועצה.

מרדכי שקלאר: המועצה יכולה לקבל החלטה אחרת.

חנה מצקביץ: זה תיקון משמעותי ומהותי.

ישראל חסון: הוא משלם תמלוגים.

אופיר אקוניס: משרד התקשורת, מה אתם מציעים?

אופיר אקוניס: הדילול כאן לא מקובל.

יורם מוקדי: חלופה אחת לא מקובלת בכלל והיא לומר ש-הוט תשלים.

יורם מוקדי: כל ההסדר היה באופן כזה שהמדינה החליטה לקחת את זה על עצמה.

אופיר אקוניס: הסר דאגה מלבך.

יורם מוקדי: ההארכה הקודמת הייתה חצי שנה.

יורם מוקדי: הייתה אז התעקשות ושר האוצר התנגד להאריך ביותר מחצי שנה.

יורם מוקדי: כלומר, אנחנו מוצאים את עצמנו כולנו באיזה לופ, אנחנו כבר הפכנו להיות צינור שקוף, ובסופו של דבר אלה כספי מדינה, זה תקציב, ולא משנה איך נצבע את זה, וזה קיזוז תמלוגים מכאן ו-YES מכאן או כסף שהאוצר משלם.

יורם מוקדי: אם רוצים שזה יהיה 25 מיליון שקלים, זה יהיה 25 מיליון שקלים ואם רוצים שזה יהיה פחות, צריך לשים את זה על השולחן ברוח ההצעה של היועצת המשפטית של הוועדה וזה אומר רק להוריד את המלים כפי שהיה נהוג אז, למרות שלדעתי הסעיף כבר עכשיו מאפשר לשים את זה.

יורם מוקדי: יש פחות כסף, ברור שהמתכונת לא תהיה אותה מתכונת, אבל אי אפשר לאחוז במקל משני קצותיו.

מרדכי שקלאר: אם מועצת הכבלים מחליטה שהחובה לשדר את החדשות המקומיות חלה גם על YES, מה הבעיה?

דנה נויפלד: זאת לא הייתה חובה אלא אפשרות.

קריאה: תשנו כך שזאת תהיה חובה.

דנה נויפלד: זאת לא ההצעה הנוכחית אותה אישרה הממשלה.

דנה נויפלד: זה תהליך אחר שצריך להביא בפני המועצה.

אורן משה: אני לא הבנתי בהכרח מההצעה של השר שמדובר בדילול.

אורן משה: מדובר בהסמכה של מועצת הכבלים והלווין לקבוע את הכללים.

אורן משה: זאת אומרת, מהבחינה הזאת למועצת הכבלים והלווין יש מספר כלים להסיט מקורות שכרגולטור היא שולטת בהם לעניין הזה, ואם המועצה תחליט שהיא רוצה לשמר את הרמה הנוכחית של 25.5 מיליון שקלים, תתכבד המועצה ותחליט שבמסגרת מחויבויות הפקות התוכן של הפלטפורמות היא עושה את זה.

אתי בנדלר: השר מציע בנסיבות שנוצרו להסמיך את המועצה לקבוע את ההיקף והמתכונת.

אתי בנדלר: כל מה שצריך לעשות, להבנתי, כדי לעשות את זה, זה להשמיט את המשפט.

לאה ורון: ממילא מה שמשתמע מזה, זה דילול.

אתי בנדלר: מה שיקרה זה דילול.

אורן משה: לא בהכרח דילול.

ישראל חסון: למועצה יש בנק שאנחנו לא יודעים עליו?

קריאה: חס וחלילה.

אורן משה: אמרתי שכדי לאפשר את הזמן לדון בהצעה הזאת, מנכ"ל הרשות קיבל את האישור שלנו להעביר תשלום למימון ההפקה במהלך חודש יולי.

אורן משה: מוטי, אתה נראה לי מופתע.

מרדכי שקלאר: זה ליוני ולא יולי.

אורן משה: אתה בטוח?

אורן משה: יכול להיות שהתבלבלתי?

קריאה: זה יולי.

קריאה: הוא צודק.

אורן משה: זה יולי כי החוק הוא עד יוני.

אורן משה: קודם כל לגבי הבהילות של הדיון, בתשובה לשאלת היושב-ראש בהתחלה, יש עוד חודש.

אתי בנדלר: זה שהאוצר נתן הרשאה להוציא כספים בניגוד לחוק, אני לא חושבת שזה עושה את זה ללא דחוף.

מרדכי שקלאר: אורן, לא הבנתי למה אתה חותר.

אורן משה: לקבל זמן לדון בהצעה.

מרדכי שקלאר: עם מימון שלכם.

אתי בנדלר: אפשר להאריך את החוק לחודש אחד.

ליאת גלזר: לרשות השידור אין סמכות להפיק חדשות ממחר.

שמעון בן דוד: צריך להעביר את החוק כמו שהוא לשנה שלמה כדי שאפשר יהיה להמשיך ולסגור את זה עד הסוף עם האוצר או ללכת לכל מיני פתרונות אחרים.

שמעון בן דוד: אם אנחנו לא מעבירים את החוק, החוק הזה פשוט מת ואין חדשות מקומיות.

אופיר אקוניס: אנחנו בעד.

אופיר אקוניס: אמרנו שאנחנו בעד אבל אנחנו מנסים למצוא פתרונות יצירתיים.

שמעון בן דוד: אז תעבירו את החוק כמו שהוא כרגע.

שמעון בן דוד: תאריכו אותו בשנה ואנחנו נמצא את הפתרונות.

אופיר אקוניס: זאת אמירה מאוד פרוזאית.

ישראל חסון: שמעון, אני מוכן להעביר את החוק הזה אבל אני רוצה לומר לך למה אני חשדן בכל זאת.

ישראל חסון: לפני שלוש שעות ישבנו על חוק שהשר כחלון ישב כיושב-ראש הוועדה ודיבר על הקטע הדרומי של כביש חוצה ישראל, ומה הפתרון שמצאנו?

ישראל חסון: נחזור לאזרחים ונגבה.

ישראל חסון: אנחנו שומעים כאן את סוג הפתרונות.

ישראל חסון: אני לא מעריך שתהיה כאן איזושהי התגלות של רצון אלוהי מצד האוצר.

ישראל חסון: אתה יודע שבאוצר מלפני שנה כמעט שוכבת העברה של המשרד לפיתוח הנגב והגליל, להעביר מיליון שקלים למשדרים לערבה התיכונה כדי שיקלטו את רשת ב'.

ישראל חסון: אתה יודע שהאוצר את המיליון שקלים האלה לא אישר להעביר והם עדיין לא קולטים שם.

שמעון בן דוד: זה לא אותו הדבר.

ישראל חסון: שום דבר לא אותו הדבר.

ישראל חסון: הם לא קולטים שום דבר ברשת ב'.

ישראל חסון: באינטרנט אולי כן.

שמעון בן דוד: זה לא אותו הדבר.

שמעון בן דוד: ההשוואה היא לא אותו הדבר.

ישראל חסון: אני לא משווה.

ישראל חסון: זאת לא השוואה.

ישראל חסון: הערבה התיכונה לא רוצים לקלוט רשת ב'?

שמעון בן דוד: אני לא נכנס כרגע לנושא אחר.

ישראל חסון: אתה לא נכנס אבל אני נכנס.

ישראל חסון: לי ברור לגמרי מאיפה יבוא הפתרון.

שמעון בן דוד: אתה אומר בוא נסגור וזהו.

ישראל חסון: אני אומר דבר אחד והוא שהנתונים האלה היו מונחים אצל האוצר גם לפני חודש.

ישראל חסון: יש כאן איזושהי הפתעה?

ישראל חסון: אנחנו מופתעים מאיזשהו נתון?

ישראל חסון: למה לא הגענו לכאן עם פתרון?

ישראל חסון: אני אומר לך מה יהיה הפתרון.

ישראל חסון: הפתרון יהיה דילול.

שמעון בן דוד: לא, אני לא חושב שהפתרון יהיה דילול.

ישראל חסון: הפתרון יהיה דילול.

ישראל חסון: אם האוצר מוכן להכניס את היד לכיס ולהוציא כסף, שיעשה את זה היום.

אופיר אקוניס: אולי בכל זאת המקור התקציבי יהיה התמלוגים שמשלמת YES על אף שהם אינם נוכחים בדיון.

לאה ורון: הם הוזמנו לדיון.

לאה ורון: זו גם ההצעה של האוצר.

נחמן שי: הם לא חייבים ולכן לא איכפת להם.

אופיר אקוניס: המחויבות שלהם לא קיימת בחוק, אלא רק של הוט.

דנה נויפלד: YES היו אדישים לשאלה כי בכל מקרה הם משלמים תמלוגים.

דנה נויפלד: הם אדישים לשאלה לאן הולך הכסף.

דנה נויפלד: זה או להביא מכיס ימין או להביא מכיס שמאל.

אופיר אקוניס: בסדר, האוצר יעביר.

לאה ורון: הכיס הזה הוא המתאים ולא תהיה מחויבות על YES לשדר חדשות.

אורן משה: אני מבקש למצות את האפשרות שהמועצה תוסמך לקבוע כללים לעניין הזה, ואם לא, אנחנו לא נתנגד לעניין מימון היתרה לתקופה שמוגדרת בחוק, שזה עד ה-30 ביוני 2010, מהמקור של תמלוגי YES.

אתי בנדלר: אני רוצה להבהיר את הדברים.

אתי בנדלר: אם אנחנו מוחקים את התוספת, המועצה מוסמכת בכפוף לכך שהיא לא תהיה רשאית לקבוע כללים שיאפשרו דילול של ההיקף והמתכונת שהיו עד 2006.

אתי בנדלר: מה שאורן מציע זה להשאיר את ההסמכה של המועצה, בעצם מה שהשר הציע, ולהוריד את המגבלה הזאת שיהיו מחויבים להפיק ולשדר חדשות מקומיות באותו היקף ובאותה מתכונת.

אתי בנדלר: המשמעות של הורדת המגבלה היא בהכרח, כמעט בהכרח, דילול.

אתי בנדלר: אם אין מקורות כספיים, זה ידולל.

אורן משה: לגופים המשדרים יש שורה של מחויבויות תוכן והמועצה יכולה להחליט שהיא מחליפה מחויבות אחת באחרת.

אורן משה: זוהי הצעתי.

יורם מוקדי: חובות התוכן של הוט ו-YES הן חובות להפקות מקור.

יורם מוקדי: ההגדרה בחוק להפקות מקור מחריגה חדשות.

אופיר אקוניס: חדשות לא כלולות בהפקות מקור.

יורם מוקדי: הלוואי שהיה אפשר, אבל אי אפשר.

אתי בנדלר: אי אפשר להסיט.

אורן משה: אני לא מתנגד להצעות היושב-ראש.

אתי בנדלר: למי משולמים התמלוגים?

אורן משה: לקופת המדינה.

אתי בנדלר: אתה אומר שאתה מוכן לקבל פחות הכנסות מ-YES ולהעביר אותן לטובת החדשות המקומיות.

דנה נויפלד: לא, הוא לא מקבל פחות הכנסות מ-YES.

דנה נויפלד: בסוף הוא מקבל פחות הכנסות.

דנה נויפלד: ההכנסות מועברות ואז מקוזזות.

אתי בנדלר: אנחנו נעשה עכשיו כמה מעגלים.

אתי בנדלר: זה נכון מה שאני אומרת?

אורן משה: כן.

אתי בנדלר: אז מה ההבדל?

אתי בנדלר: תקבל את כל התמלוגים מ-YES ותעביר את הכסף הזה שחסר.

אורן משה: יש הבדל, לפחות בהסדר של הוט.

אורן משה: הוט מפיקה את זה בעצמה ומקטינה את חבות התמלוגים שלה מהמדינה, וכך למדינה, בתקציב המדינה, הוט מממנת את ההפקה ומעבירה את הכסף ישירות לרשות השידור.

אורן משה: במודל הקודם היא הפיקה בעצמה דרך קבלן.

אורן משה: רשות השידור כאן היא קבלן.

אורן משה: הוט מעבירה את זה וההתקשרות של הוט עם רשות השידור והדבר יורד מחבות התמלוגים למדינה.

אורן משה: באופן הזה נמנעת התערבות המדינה בהפקת חדשות, תוכן וכן הלאה.

אורן משה: לפי הצעתך אנחנו נצטרך בתקציב המדינה לתקצב סעיף שנקרא חדשות מקומיות ומזה אנחנו מבקשים להימנע בכל דרך שהיא.

לאה ורון: גם התמלוגים של YES יופחתו.

לאה ורון: לאיזה תקופת זמן אתה מעריך שהתמלוגים של הוט והתמלוגים של YES יספיקו?

לאה ורון: האם לשנה הזאת שהוועדה רוצה להאריך את הצעת החוק, כספי התמלוגים של הוט ושל YES יספיקו?

אורן משה: לשנה הזאת הם יספיקו.

קריאה: זה לא יספיק לכל שנת 2010 אלא רק לחצי שנה.

אופיר אקוניס: אני לא מסכים לחצי שנה.

אופיר אקוניס: צריך לקבוע שנה.

אתי בנדלר: לשנה הזאת, עד סוף 2009, חסרים 3.5 מיליון?

אורן משה: לפי מה שאמר המנכ"ל, חסרים 9 מיליון שקלים.

מרדכי שקלאר: לא, חסרים 3.5 מיליון.

לאה ורון: אנחנו שואלים לגבי 2010.

לאה ורון: זאת הצעת החוק שמונחת לפני הוועדה.

אורן משה: צריך לבדוק את זה.

יורם מוקדי: כבוד יושב-ראש הוועדה, יש לי עוד הצעה קונסטרוקטיבית שאני מקווה שהיא תעזור.

יורם מוקדי: נניח שהפעם זה היה פעם אחרונה ודי, אבל באמת די, ובסוף יוני 2010 ההסדר המוזר הזה היה נגמר, היה הסדר אחר, היו מעבירים כסף לרשות השידור, המדינה הייתה מתקצבת יותר וכולי, התמלוגים ש-הוט תהיה חייבת בשנת 2010 מסתכמים בערך ב-16 מיליון שקלים להערכתנו, שזה מממן חצי שנה בסדר גמור.

יורם מוקדי: או במלים אחרות, אם ההסדר הזה, אם נוכל לקזז את מלוא תמלוגי 2010 על פני הדבר הזה, יש לנו רק בעיה של תזרים.

יורם מוקדי: נצטרך להקדים את התשלומים לפני שיהיה לנו ממה לקזז את התמלוגים.

יורם מוקדי: הבעיה היא תזרים.

אופיר אקוניס: אנחנו לא מוצאים כאן פתרון.

ישראל חסון: הצעה לסדר.

ישראל חסון: אני מציע שתעשה הפסקה בישיבה, תצא עם נציג האוצר, דבר עם שר האוצר, תגמור את העניין, תחזרו אלינו ונצביע.

ישראל חסון: אני מדבר בכל הרצינות.

ישראל חסון: אם אנחנו היינו יכולים לסמוך על כך שהחדשות המקומיות לא ייפגעו בתצורה כלשהי לאור ההחלטה שלנו כאן, היינו יכולים להצביע.

ישראל חסון: מאחר שאנחנו לא יכולים ואתה לא מוכן להיות חתום על החלטה שבעוד שלושה חודשים מביאה את זה לדילול – גם אני לא מוכן להיות חתום עליה – עד כדי לא שמיש, אני חושב שהפתרון כאן הוא בהכרח הכיוון שאתם מציעים, להעביר את התמלוגים.

ישראל חסון: ההחלטה כאן היא החלטה של האוצר.

אופיר אקוניס: אנחנו יכולים להחליט גם בלי שהאוצר מסכים.

ישראל חסון: אם שר האוצר נותן לך את ההתחייבות, אפשר להחליט על הארכה בחודש ותוך חודש יכניסו את התיקון.

אופיר אקוניס: לא נחליט על הארכה בחודש ולא בשנה.

אופיר אקוניס: לגבי החודש הקרוב אין בעיה ואנחנו נאשר לשנה בכפוף לתיקון חקיקה.

ישראל חסון: אם יש התחייבות של שר האוצר לתיקון חקיקה בנושא, אז אפשר, כי אחרת עושים פלסתר מהוועדה.

אופיר אקוניס: ההצעה היא שכספי התמלוגים מ-הוט ומ-YES יספיקו עד יוני 2010.

אופיר אקוניס: אתה רוצה לבדוק את זה.

אופיר אקוניס: ההערכה היא שכן, לא, או אתה רוצה לקיים בדיקה באוצר?

אורן משה: אני מעריך שכספי התמלוגים יספיקו.

אורן משה: אני מוכן לחזור אל הוועדה ולומר מה האומדן המדויק שלי.

אורן משה: האומדן שלי מתבסס על חישוב שעשיתי עכשיו ולי זה נראה בסדר, אבל אני רוצה לבדוק את זה פעם נוספת.

מרדכי שקלאר: בכל מקרה ה-15 מיליון של 2010 יספיקו לחצי שנה בתוך 2010.

מרדכי שקלאר: זה ברור.

לאה ורון: הצעת החוק שמונחת היא עד יוני 2010.

מרדכי שקלאר: התמלוגים של הוט ב-2010 הם 15 מיליון שקלים, והם יספיקו למחצית השנה, ל-2010 בכל מקרה, גם בלי YES.

אתי בנדלר: אני עדיין לא הבנתי מה העקרונות.

קריאה: אורן, אתה צריך את ההסכמה של YES לטובת העניין.

אורן משה: נתתי את ההסכמה.

אופיר אקוניס: שאלתי אותו האם כספי התמלוגים של הוט ו-YES יספיקו.

אתי בנדלר: הקיזוז מתחיל כבר בשנה הזאת?

אורן משה: החוק צריך להיות מתוקן כמובן.

אופיר אקוניס: היועצת המשפטית, אומר נציג האומר כן, תשובתו היא שכספי התמלוגים של הוט ו-YES יספיקו עד ה-30 ביוני.

אופיר אקוניס: מה הצעתך מבחינת חקיקה?

אתי בנדלר: אני מציעה לקרוא את סעיף 1 ו-2 ולאחר מכן נדבר על תוספת של סעיף 3 שתהיה בנוסף לסעיפים כאן והיא תאפשר קיזוז מתמלוגים של YES כדי לאפשר את יתרת הסכום החסר כדי לממן את החדשות המקומיות.

אופיר אקוניס: בסדר גמור.

אופיר אקוניס: כך נעשה.

ליאת גלזר: הצעת חוק התקשורת (המשך שידורי חדשות מקומיות בטלוויזיה) (תיקוני חקיקה) (הוראות שעה) (תיקון מספר 2) (הארכת תוקף), התשס"ז-2009 1.

ליאת גלזר: תיקון סעיף 3 בחוק התקשורת (המשך שידורי חדשות מקומיות בטלוויזיה) (תיקוני חקיקה) (הוראות שעה) התשס"ח-2007 (להלן – החוק העיקרי) בסעיף 3 המתקן את חוק התקשורת (בזק ושידורים) תיקון מספר 35, התשס"ז-2006, במקום "ח' בתמוז התשס"ז (30 ביוני 2009)" יבוא "י"ח בתמוז התש"ע (30 ביוני 2010)".

ליאת גלזר: 2.

ליאת גלזר: תיקון סעיף 4 בסעיף 4 לחוק העיקרי, במקום "ח' בתמוז התשס"ט (30 ביוני 2009)" יבוא "י"ח בתמוז התש"ע (30 ביוני 2010)".

אופיר אקוניס: אנחנו מצביעים.

אופיר אקוניס: ה צ ב ע ה אושר פה אחד היועצת המשפטית, סעיף 3.

אתי בנדלר: מה שאני מקריאה הוא כמובן לא ניסוח משפטי.

אתי בנדלר: אם הוועדה תאשר את העיקרון, זה יקבל ניסוח משפטי.

אופיר אקוניס: אנחנו נאשר את העיקרון ואת תנסחי את הניסוח המשפטי המדויק.

אתי בנדלר: יתווסף סעיף להצעת החוק שיתקן סעיף כלשהו בחוק התקשורת, בזק ושידורים, ושיאמר שאם כספי התמלוגים המשולמים בתקופת ההארכה החדשה לא יספיקו למימון השידורים בתקופת ההארכה, בהתאם לסכום הנקוב בסעיף 6(כ)(ו)(1), שזה ה-25.5 מיליוני שקלים, יקוזז הסכום החסר מהתמלוגים שעל בעל רשיון לשידורי לווין לשלם.

אתי בנדלר: המועצה תקבע הוראות ביחס להעברת הסכומים האלה, ותאמרו לי למי הכספים צריכים לעבור.

אופיר אקוניס: לרשות השידור או לקופת המדינה.

אתי בנדלר: אני חושבת שלבעלת הרשיון לשידורי כבלים כי היא האחראית לשידורים.

נחמן שי: איך עכשיו זה עובר?

קריאה: אפשר לומר למי שמפיק את המשדרים.

קריאה: זה צריך לעבור ל-הוט.

ישראל חסון: את צריכה לומר שתמלוגי YES יקוזזו.

אתי בנדלר: ומה יקרה עם הכספים האלה?

ישראל חסון: יועברו להשלמת הפקת המקור.

ישראל חסון: את מעבירה את זה לצורך השלמה.

אתי בנדלר: אבל למי הם יועברו?

אופיר אקוניס: למפיק החדשות המקומיות.

קריאה: בפועל.

אתי בנדלר: למי שמפיק בפועל שידורים אלה.

לאה ורון: אדוני רוצה להודיע שאין בכך משום מחויבות של YES לשדר חדשות מקומיות?

אופיר אקוניס: כן.

לאה ורון: מאחר שהצעת החוק לא תונח היום על שולחן הכנסת לקריאה שנייה ושלישית, יוכלו YES או האוצר לפנות ליושב-ראש הוועדה עד למועד הנחת הצעת החוק ולבקש דיון מחדש.

אתי בנדלר: מועד הנחת הצעת החוק הוא מחר.

אופיר אקוניס: מחר נניח.

דנה נויפלד: צריך לתת ל-YES את האפשרות להגיב, אם יש משהו שאנחנו לא יודעים כי אנחנו לא מכירים.

אופיר אקוניס: בסדר גמור.

אופיר אקוניס: חבל שהם לא כאן כי אז הם מיד היו אומרים לנו כן.

נחמן שי: אני לא יודע.

נחמן שי: אתה תגיש את זה ונראה מה יקרה.

אתי בנדלר: תוקף התיקון בכל מקרה יהיה מה-1 ביולי.

אופיר אקוניס: נכון מאוד.

אופיר אקוניס: תקריאי את הסעיף ברצף ונאשר.

אופיר אקוניס: חבר הכנסת חסון, התיקון שלך מצוין.

אתי בנדלר: הסעיף שיתווסף יאמר שאם כספי התמלוגים ש-הוט – בעלת הרשיון לשידורי כבלים – משלמת בתקופת ההארכה לא יספיקו למימון החדשות המקומיות בסכום הנקוב בסעיף 6(כ)(ו)(1), יקוזז הסכום החסר מהתמלוגים שעל בעל רשיון לשידורי לווין לשלם והמועצה תקבע הוראות ביחס להעברת הסכומים האלה למי שמביא בפועל את שידורי החדשות.

אופיר אקוניס: סדר.

אופיר אקוניס: אמרנו שהתחולה היא מה-1 ביולי.

אופיר אקוניס: ה צ ב ע ה אושר פה אחד תודה רבה.